|  |  |  |
| --- | --- | --- |
|  | ๗ สิงหาคม ๒๕๖๘ | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรมแขวงวังทองหลาง เขตวังทองหลางกรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

เรื่อง โครงการติดตั้งและใช้งานระบบผลิตไฟฟ้าจากพลังงานแสงอาทิตย์ของกรุงเทพมหานคร

เรียน ผู้ว่าราชการกรุงเทพมหานคร (รศ.ดร.ชัชชาติ สิทธิพันธุ์)

|  |  |  |
| --- | --- | --- |
| อ้างถึง  | ๑. | แผนยุทธศาสตร์ชาติ (พ.ศ. ๒๕๖๑-๒๕๘๐) |
|  | **๒.** | **แผนพัฒนากรุงเทพมหานคร ระยะ ๒๐ ปี (พ.ศ. ๒๕๖๑–๒๕๘๐) ฉบับปรับปรุง** |
|  | ๓. | **แผนพัฒนากรุงเทพมหานคร ระยะ ๒๐ ปี ระยะที่ ๓ (พ.ศ. ๒๕๖๖-๒๕๗๐)** |
|  | ๔. | **แผนพัฒนาการศึกษาขั้นพื้นฐานกรุงเทพมหานคร ฉบับที่ ๓ (พ.ศ. ๒๕๖๔-๒๕๖๙)** |
|  | ๕. | **แผนปฏิบัติราชการกรุงเทพมหานคร ประจำปี พ.ศ. ๒๕๖๘** |
| สิ่งที่ส่งมาด้วย | โครงการติดตั้งและใช้งานระบบผลิตไฟฟ้าจากพลังงานแสงอาทิตย์ (Solar Cells) เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร |

ข้าพเจ้า นางสาวฐิติมา มโนหมั่นศรัทธา ตำแหน่งประธานกรรมการบริหาร บริษัท โอเอวัน จำกัด ทะเบียนนิติบุคคลเลขที่ ๐๑๐๕๕๓๖๑๐๔๐๓๘ ที่อยู่ ๓๐๐/๕๗ หมู่บ้านกลางเมืองเออร์บาเนี่ยน พระรามเก้า-ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร (กทม.) บริษัทผู้บริหารและให้บริการสาธารณูปโภคไฟฟ้า ได้นำเสนอโครงการติดตั้งและใช้งานระบบผลิตไฟฟ้าจากพลังงานแสงอาทิตย์ (Solar Cells) เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร โครงการนี้เป็นการติดตั้งระบบผลิตไฟฟ้าฯ บนหลังคา (Solar Rooftop) แบบออนกริด (On Grid) ในรูปแบบ PPA (Private Purchase Agreement) ที่ กทม. ไม่ต้องลงทุนใด ๆ โดยจ่ายเฉพาะค่าการใช้ไฟฟ้าตามจริง ที่มีราคาต่อหน่วยต่ำกว่าการไฟฟ้านครหลวง (กฟน.) ร้อยละ ๒๐-๔๐ สอดคล้องกับแผนยุทธศาสตร์ชาติ (พ.ศ. ๒๕๖๑-๒๕๘๐) **แผนพัฒนากรุงเทพมหานคร ระยะ ๒๐ ปี (พ.ศ. ๒๕๖๑–๒๕๘๐) ฉบับปรับปรุง แผนพัฒนากรุงเทพมหานคร ระยะ ๒๐ ปี ระยะที่ ๓ (พ.ศ. ๒๕๖๖-๒๕๗๐) แผนพัฒนาการศึกษาขั้นพื้นฐานกรุงเทพมหานคร ฉบับที่ ๓ (พ.ศ. ๒๕๖๔-๒๕๖๙) และแผนปฏิบัติราชการกรุงเทพมหานคร ประจำปี พ.ศ.๒๕๖๘**

วันที่ ๗ มกราคม พ.ศ.๒๕๖๘ บริษัทฯ ได้ประชุมร่วมกับนายศานนท์ หวังสร้างบุญ รองผู้ว่า กทม. ที่ประชุมมอบหมายให้บริษัทฯ รับผิดชอบในการติดตั้งระบบผลิตไฟฟ้าฯ ให้กับโรงเรียนขนาดเล็กสังกัด กทม. ทั้งหมด จากนั้นบริษัทฯ มีการติดต่อประสานงานกับสำนักการศึกษาอย่างต่อเนื่อง โดยปัจจุบันบริษัทฯ ได้สำรวจความต้องการระบบผลิตไฟฟ้าฯ กับโรงเรียนขนาดเล็กบางส่วนแล้ว

วันที่ ๒๒ กรกฎาคม พ.ศ.๒๕๖๘ บริษัทฯ ได้เข้าประชุมสภา กทม. กับคณะกรรมการวิสามัญศึกษาและพิจารณาการติดตั้งระบบผลิตไฟฟ้าจากพลังงานแสงอาทิตย์ของ กทม. ซึ่งนายพุทธิพัชร์ ธันยาธรรมนนท์ ประธานคณะกรรมการวิสามัญฯ ตั้งข้อสังเกตว่า บริษัทเอกชนจะมาลงทุนสำรวจ ออกแบบ ติดตั้งระบบผลิตไฟฟ้าฯ และรับเงินค่าบริการไฟฟ้าเป็นรายเดือนจาก กทม. เช่นเดียวกับการไฟฟ้าฝ่ายจำหน่าย (การไฟฟ้านครหลวง - กฟน. หรือ การไฟฟ้าส่วนภูมิภาค - กฟภ.) ได้หรือไม่ บริษัทฯ นำหนังสือจากคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กระทรวงการคลัง ซึ่งมีอำนาจให้คำปรึกษา แนะนำ แก่เจ้าหน้าที่หรือหน่วยงานของรัฐเกี่ยวกับการปฏิบัติตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ.๒๕๖๐ โดยคำว่า หน่วยงานของรัฐ หมายถึง หน่วยงานที่มีหน้าที่ในการให้บริการสาธารณะ และดำเนินการตามนโยบายของรัฐ รวมถึง ส่วนราชการ, รัฐวิสาหกิจ, องค์การมหาชน และหน่วยงานของรัฐรูปแบบใหม่ โดยคณะกรรมการวินิจฉัยฯ ระบุว่า บริษัทเอกชนสามารถดำเนินการติดตั้งและเรียกเก็บค่าบริการจากหน่วยงานของรัฐได้ ซึ่งบริษัทฯ เห็นด้วยกับคำวินิจฉัยว่าครอบคลุมส่วนราชการและรัฐวิสาหกิจ รวมถึง กทม. ด้วย

จุดเด่นของบริษัท โอเอวัน จำกัด ในการดำเนินโครงการนี้ มีดังต่อไปนี้

1. บริษัทฯ เป็นผู้ลงทุนให้ทั้งหมด กทม. เสียเฉพาะค่าไฟฟ้าที่ใช้เท่านั้น
2. ไม่มีการกำหนดขนาดกำลังการผลิตในสัญญา การออกแบบและติดตั้งระบบผลิตไฟฟ้าฯ
จะเป็นไปตามการใช้งานจริง และสามารถเพิ่มกำลังการผลิตได้เมื่อมีการใช้งานมากขึ้น
3. เปลี่ยนอุปกรณ์ที่ชำรุด เสียหาย ทันที ไม่ต้องรอการซ่อมแซม
4. มีการเปลี่ยนอุปกรณ์ใหม่ตามกรอบอายุการใช้งาน
5. สามารถเปลี่ยนอุปกรณ์การใช้งานตามเทคโนโลยีที่เปลี่ยนแปลง เมื่อคู่สัญญาตกลงร่วมกัน
6. ค่าไฟฟ้าต่ำกว่าการไฟฟ้าฝ่ายจำหน่าย ร้อยละ ๒๐-๔๐ คงที่ตลอดอายุสัญญา
7. มีแผนปฏิบัติการบำรุงรักษาอุปกรณ์ครบทุกเดือนตลอดอายุสัญญา
8. มีแผนฉุกเฉินที่ลูกค้าสามารถแก้ปัญหาเฉพาะหน้าได้ด้วยตนเอง
9. มีการอบรมให้ความรู้เกี่ยวกับระบบพลังงานแสงอาทิตย์เป็นประจำทุกสองปี
10. เมื่อครบสัญญา ๒๕ ปี อุปกรณ์ทั้งหมดยกเป็นของโรงเรียนทันที และสามารถต่อสัญญาใหม่ได้

ทั้งหมดเป็นสิทธิประโยชน์บางส่วนที่โรงเรียนจะได้รับจากบริษัทฯ ที่แตกต่างจากบริษัทอื่นที่ให้บริการแบบเดียวกันอย่างชัดเจน โครงการนี้นอกจากราคาค่าไฟฟ้าที่ถูกกว่าเจ้าอื่นแล้ว ยังสามารถเพิ่มกำลังการผลิตไฟฟ้าได้ตามการใช้งานจริง สามารถเปลี่ยนอุปกรณ์ตามเทคโนโลยีใหม่เมื่อบริษัทฯ กับโรงเรียนเห็นชอบร่วมกัน มีแผนบำรุงรักษาอุปกรณ์ทุกเดือนตลอดอายุสัญญาเพื่อสร้างความมั่นใจว่า สามารถใช้งานได้อย่างปลอดภัยที่สุด และเมื่อครบสัญญาแล้วยังสามารถต่อสัญญาได้อีก แสดงว่าผู้ใช้บริการมีความประทับใจในบริการของบริษัทฯ มากที่สุด ขนาดหมดอายุสัญญาแล้วยังต้องการให้บริษัทฯ มาดูแลต่อ ทั้งหมดนี้ไม่มีค่าใช้จ่ายใด ๆ เพิ่ม

ภาพรวมการลดค่าไฟฟ้าให้โรงเรียนสังกัดกรุงเทพมหานคร สามารถจำแนกออกเป็น ๓ กลุ่ม ดังนี้

**กลุ่ม A** จำนวน ๔๓๗ โรงเรียน จาก ๕๐ เขต สามารถลดค่าสาธารณูปโภค (ไฟฟ้า) ปีละ ๖๐,๐๐๐,๐๐๐ บาท หรือเดือนละ ๕,๐๐๐,๐๐๐ บาท ตลอดอายุสัญญาประหยัดได้ไม่น้อยกว่า ๑,๕๐๐,๐๐๐,๐๐๐ บาท

**กลุ่ม B** จำนวน ๗๕ โรงเรียน จาก ๙ เขต + ๑๗ โรงเรียนนำร่อง สามารถลดค่าสาธารณูปโภค (ไฟฟ้า)
ปีละ ๙,๘๐๐,๐๐๐ บาท หรือเดือนละ ๘๑๖,๖๖๖ บาท ตลอดอายุสัญญาประหยัดได้ไม่น้อยกว่า ๒๔๕,๐๐๐,๐๐๐ บาท

**กลุ่ม C** จำนวน ๑๗ โรงเรียนนำร่อง สามารถลดค่าสาธารณูปโภค (ไฟฟ้า) ปีละ ๓,๕๐๐,๐๐๐ บาท หรือเดือนละ ๒๙๑,๖๖๖ บาท ตลอดอายุสัญญาประหยัดได้ไม่น้อยกว่า ๘๗,๕๐๐,๐๐๐ บาท ควรพิจารณาเป็นกลุ่มแรกที่จะติดตั้งระบบผลิตไฟฟ้าฯ ประกอบไปด้วย โรงเรียนสามเสนนอก (ประชาราษฎร์อุทิศ), โรงเรียนวัดบางประกอก, โรงเรียนวัดพลมานีย์, โรงเรียนวิชากร, โรงเรียนบางยี่ขันวิทยาคม, โรงเรียนบ้านบัวมล (เจริญราษฎร์อุทิศ), โรงเรียนปลูกจิต, โรงเรียนวัดหลักสี่, โรงเรียนเคหะทุ่งสองห้องวิทยา ๑, โรงเรียนเคหะทุ่งสองห้องวิทยา ๒, โรงเรียนทุ่งสองห้อง, โรงเรียนบางเขน (ไว้สาลีอนุสรณ์), โรงเรียนการเคหะท่าทราย, โรงเรียนศรีเอี่ยมอนุสรณ์, โรงเรียนผ่องพลอยอนุสรณ์, โรงเรียนเพี้ยนพินอนุสรณ์, โรงเรียนอำนวยกนกศิริอนุสรณ์ และโรงเรียนจากโครงการปรับปรุงกายภาพ เพื่อส่งเสริมการเรียนรู้แบบเรียนรู้ชั้นอนุบาล จำนวน ๗ โรงเรียน ๖ กลุ่มเขต คือ กลุ่มเขตกรุงเทพตะวันออก, กลุ่มเขตกรุงเทพกลาง, กลุ่มเขตกรุงเทพเหนือ, กลุ่มเขตกรุงเทพใต้, กลุ่มเขตกรุงธนเหนือ (โรงเรียนอนุบาลต้นแบบ) และกลุ่มเขตกรุงธนใต้

การลดค่าสาธารณูปโภค (ไฟฟ้า) ให้กับโรงเรียน ไม่ใช่แค่การลดค่าใช้จ่ายเท่านั้น แต่ยังทำให้โรงเรียนมีเงินเพิ่มมากขึ้นที่จะไปพัฒนาการศึกษาและคุณภาพชีวิตนักเรียนให้ดีขึ้น เพื่อเป็นกำลังในการพัฒนาประเทศในอนาคต สอดคล้องกับ**แผนพัฒนา กทม. แผนพัฒนาการศึกษาขั้นพื้นฐาน กทม. รวมถึงสนับสนุนนโยบายผู้ว่า กทม. ได้เป็นอย่างดี**

สำนักการศึกษามอบหมายให้บริษัทฯ สำรวจความต้องการของโรงเรียนขนาดเล็กที่จะติดตั้งระบบผลิตไฟฟ้าฯ จำนวน ๒๒๐ โรงเรียน สำรวจไปแล้ว ๖๗ โรงเรียน หรือร้อยละ ๓๐ ของโรงเรียนขนาดเล็ก หรือร้อยละ ๑๕ ของโรงเรียนทั้งหมด โดยมีโรงเรียนขนาดใหญ่และขนาดกลางหลายแห่งมาร่วมโครงการด้วย ผลสำรวจพบว่า แต่ละโรงเรียนมีการติดตั้งมิเตอร์การใช้ไฟฟ้าแตกต่างกัน ๓ แบบ ดังนี้

๑. **มิเตอร์แบบจานหมุน** คิดค่าไฟฟ้าเป็นหน่วยปกติเหมือนกับที่ใช้กันตามบ้านเรือนทั่วไป คือ ยิ่งใช้มากค่าไฟฟ้าจะยิ่งแพงขึ้น มิเตอร์แบบนี้เมื่อใช้ร่วมกับระบบผลิตไฟฟ้าฯ ของบริษัทฯ จะสามารถลดค่าไฟฟ้าลงได้ถึงร้อยละ ๒๐ จากที่เคยจ่าย

๒. **มิเตอร์แบบ TOU (Time Of Used)** ราคาค่าไฟฟ้าขึ้นกับช่วงเวลาที่ใช้งาน โดยตั้งแต่เวลา ๑๐.๐๐ - ๒๑.๕๙ น. เป็นเวลา On Peak ค่าไฟฟ้ามีราคาแพงกว่าเวลา Off Peak แต่เวลาเรียนทั้งหมดอยู่ในช่วง On Peak หากมีการเรียนการสอนในวันเสาร์-อาทิตย์หรือวันหยุดราชการ ซึ่งเป็นเวลา Off Peak แล้วมีการบริหารจัดการที่ดีสามารถ
ทำให้ราคาค่าไฟฟ้าเฉลี่ยลดลงมาเท่าค่าไฟฟ้าแบบจานหมุนได้ แต่คงเป็นเรื่องยากที่จะเปลี่ยนเวลาการเรียนการสอนไปเป็นวันหยุด หนทางที่ดีที่สุดคือ ติดตั้งระบบผลิตไฟฟ้าฯ โดยโรงเรียนที่ใช้มิเตอร์แบบนี้กับระบบผลิตไฟฟ้าฯ ของบริษัทฯ จะสามารถลดค่าไฟฟ้าลงได้ถึงร้อยละ ๔๐ จากที่เคยจ่าย

๓. **มิเตอร์แบบผสม** โรงเรียนที่มีการติดตั้งมิเตอร์แบบจานหมุน กับ TOU ผสมกัน เมื่อใช้ร่วมกับระบบผลิตไฟฟ้าฯ ของบริษัทฯ จะสามารถลดค่าไฟฟ้าลงได้ถึงร้อยละ ๓๐ จากที่เคยจ่าย

เพื่อให้บรรลุเป้าหมายในการลดค่าสาธารณูปโภค (ไฟฟ้า) สำหรับโรงเรียนขนาดเล็ก บริษัทฯ มีความพร้อมในการติดตั้งระบบผลิตไฟฟ้าฯ ให้กับโรงเรียนนำร่องภายในเดือนกันยายน พ.ศ.๒๕๖๘ บริษัทฯ หวังเป็นอย่างยิ่งว่าจะได้รับโอกาสจากท่านพิจารณาอนุญาตให้เข้าไปดำเนินการได้ โดยสามารถติดตั้งให้แล้วเสร็จภายในเวลา ๙๐ วัน นับถัดจากวันที่ได้รับอนุญาตให้ดำเนินการ เพื่อช่วยลดค่าสาธารณูปโภค (ไฟฟ้า) ได้ทันทีภายในปีนี้

โครงการนี้จะเป็นตัวชี้วัดสำคัญที่แสดงให้เห็นว่า บริษัทฯ หรือหน่วยงานการไฟฟ้าฝ่ายจำหน่ายรายใดสามารถให้ประโยชน์แก่ กทม. ได้สูงสุด รวมถึงแสดงศักยภาพในการขยายผลโครงการอย่างทั่วถึงและเป็นธรรมโดยไม่คำนึงถึงผลกำไร

นอกจากนี้ ยังเป็นโอกาสสำคัญในการนำร่องระบบพลังงานสะอาด ซึ่งช่วยให้โรงเรียนขนาดเล็กได้ใช้ไฟฟ้าจากพลังงานแสงอาทิตย์ก่อนโรงเรียนขนาดใหญ่ อย่างไรก็ตาม หากโครงการนี้ไม่ได้รับการอนุมัติ จะทำให้โรงเรียนขนาดเล็กเสียโอกาสในการลดค่าสาธารณูปโภค (ไฟฟ้า)

จึงเรียนมาเพื่อโปรดพิจารณาอนุญาตให้บริษัท โอเอวัน จำกัด เข้ามาสนับสนุนการศึกษาของ กทม. ด้วยการติดตั้งและใช้งานระบบผลิตไฟฟ้าจากพลังงานแสงอาทิตย์ของกรุงเทพมหานคร และหากท่านต้องการข้อมูลเพิ่มเติมและให้บริษัทฯ ชี้แจงเพื่อประโยชน์ของนักเรียน, โรงเรียน, สำนักการศึกษา และ กทม. จักขอบพระคุณยิ่ง

ขอแสดงความนับถือ

|  |
| --- |
|   |
| (นางสาวฐิติมา มโนหมั่นศรัทธา) |
| ประธานกรรมการบริหาร |